**VÁLASZTÁSI TÁJÉKOZTATÓ**

**Tisztelt Választópolgár!**

Magyarország Köztársasági Elnöke **2014. április 06.** napjára tűzte ki az országgyűlési képviselők választását.

A **magyarországi lakcímmel rendelkező választópolgárok automatikusan felkerülnek a szavazásra jogosultak központi névjegyzékébe.** Az állandó lakóhely szerinti szavazóköri névjegyzékbe való felvételéről minden szavazásra jogosult értesítést kap 2014. február 17-ig. Az a névjegyzéken szereplő állampolgár, aki nem kapja meg az értesítőt, a helyi választási irodától új értesítőt kérhet.

A szavazóköri névjegyzék a helyi választási irodában megtekinthető.

A magyarországi lakcímmel rendelkező választópolgár kérheti

* nemzetiséghez tartozásának
* szavazási segítség iránti igényének
* személyes adatai kiadása megtiltásának bejegyzését a központi névjegyzékbe.

**Az országgyűlési képviselők választása egyfordulós, időpontja:**

**2014. április 6-án vasárnap, 6-19 óra között lesz.**

**Magyarországi lakóhellyel rendelkező** választópolgár egy egyéni választókerületi jelöltre, és egy pártlistára **szavazhat;**

**Magyarországi lakóhellyel rendelkező, és a névjegyzékben nemzetiségi választópolgárként regisztrált** választópolgár egy egyéni választókerületi jelöltre, **és** nemzetiségének listájára, ha nemzetisége listát nem állított, pártlistára szavazhat.

**Magyarországi lakóhellyel nem rendelkező** választópolgár pártlistára **szavazhat.**

Az országgyűlési egyéni választókerületben választójoggal rendelkező személy **2014. március 3-ig, ajánlóíven ajánlhat jelöltet.** Egy választópolgár több jelöltet is ajánlhat.

**Hogyan gyakorolhatja a választópolgár választójogát?**

Fő szabályként mindenki a lakóhelye szerinti szavazókörben szavaz. Vannak azonban kivételek:

**1./ Magyarországon, de a választás napján nem a lakcíme szerinti szavazókörben tartózkodó választópolgár á t j e l e n t k e z é s s e l szavazhat.**

Aki a szavazás napján nem a lakóhelye szerinti szavazókör területén tartózkodik, **csak akkor élhet választási jogával, ha az állandó lakóhelye szerinti szavazóköri névjegyzéken szerepel, és előzetesen kezdeményezte a lakóhelye szerinti helyi választási iroda vezetőjénél (jegyző) a lakcímétől eltérő átjelentkezését.** Az átjelentkezéssel szavazó választópolgár a lakcíme szerinti országgyűlési egyéni választókerület szavazólapján (és az országos listás) szavazólapon szavaz.

**Az átjelentkezést a szavazás helyéül kért település megjelölésével 2014. április 4-én 16.00 óráig** lehet kérni a [www.valasztas.hu](http://www.valasztas.hu) oldalon, levélben, vagy személyesen a lakóhely szerint illetékes választási irodától. (kérelem minta a [www.valasztas.hu](http://www.valasztas.hu) oldalon)

Amennyiben az átjelentkezést követően a választópolgár meggondolta magát, 2014. április 4-én 16.00 óráig visszavonhatja, vagy módosíthatja átjelentkezési kérelmét.

A Budapest, VIII. kerületbe **átjelentkező** választópolgárok szavazataikat a **61-es** szavazókörben adhatják le, a **szavazókör címe: Bp., VIII. Ludovika tér 1., Raoul Wallenberg Szakközépiskola és Szakiskola.**

**2./ A magyarországi lakcímmel rendelkező, de a szavazás napján külföldön tartózkodó (pl. ott dolgozó, tanuló, turista) magyar választópolgárok szavazása:**

Aki a szavazás napján előreláthatólag külföldön szeretne élni a választójogával, annak legkésőbb **a szavazást megelőző nyolcadik napon (2014. március 29-ig) kell kérnie felvételét a külképviseleti névjegyzékbe** a magyarországi lakóhelye szerint illetékes jegyzőtől. A kérelem benyújtható személyesen, levélben, a [www.valasztas.hu](http://www.valasztas.hu) honlapon, vagy – ügyfélkapus regisztráció esetén – a [www.magyarorszag.hu](http://www.magyarorszag.hu) honlapon

A külföldön szavazó, magyarországi lakcímmel rendelkező választópolgárok **kizárólag Magyarország külképviseletein** szavazhatnak, levélben nem!

Magyarország külképviseleteinek (nagykövetségeinek, főkonzulátusainak) elérhetőségei megtalálhatók a Külügyminisztérium honlapján.

**3./ Magyarországi lakcímmel nem rendelkező magyar választópolgárok** is szavazhatnak az országgyűlési választásokon és az országos népszavazásokon, amennyiben a Nemzeti Választási Irodától kérik felvételüket a névjegyzékbe. A regisztrációhoz érvényes magyar személyi azonosító, érvényes magyar útlevél, honosítási okirat vagy állampolgársági bizonyítvány szükséges.

**Mozgásában korlátozott választópolgár szavazása**

**(szavazás mozgóurnával)**

A helyi választási iroda a mozgóurnát igénylő szavazópolgárt felveszi a mozgóurnát igénylő választópolgárok névjegyzékébe.

A **mozgóurna iránti kérelmet** (*kérelem a* [*www.valasztas.hu*](http://www.valasztas.hu) *honlapon)* a szavazóköri névjegyzékben szereplő, mozgásában egészségi állapota vagy fogyatékossága, illetve fogva tartása miatt gátolt választópolgár nyújthatja be.

A **mozgóurna iránti kérelemnek** legkésőbb **2014. április 4-én 16.00 óráig** a helyi választási irodához, ezt követően a **szavazás napján, a szavazatszámláló bizottsághoz - legkésőbb 15 óráig - meg kell érkeznie.**

A mozgóurna iránti kérelemnek tartalmazni kell a választópolgár nevét, születési nevét, születési helyét, anyja nevét, és – amennyiben a választópolgár a szavazókör területén, de nem a bejelentett lakcímén tartózkodik a szavazás napján -, tartózkodásának helyét, ahova a mozgóurna kivitelét kéri, valamint a mozgóurna-igénylés okát.

**Figyelem!**

Az az állampolgár, aki a szavazás napját megelőző április 4.-én pénteken, 16 óráig nem kérte átjelentkezését, és az intézmény (kórház, idős otthon, bv stb.), ahol a szavazás napján tartózkodik, nem a lakcíme szerinti **szavazókörben van,** még akkor sem adhatja le szavazatát az intézménybe kivitt mozgóurnába, ha egyébként az intézmény címe szerinti településen, de más szavazókör területén van a bejelentett lakóhelye. **Csak abban a kivételes esetben nincs szükség átjelentkezésre, ha fentebb megnevezett intézmény ugyanazon szavazókör területén van, mint a választópolgár lakcíme.**

**Települési szintű lakóhellyel rendelkező választópolgárok szavazása**

Amennyiben a választópolgár települési szintű lakcímmel rendelkezik, akkor az adott a helyi választási iroda által kijelölt szavazókörében adhatja le a szavazatát, mely Budapest VIII. kerületben a **61-es szavazókör, címe: Budapest VIII. Ludovika tér 1 sz. Raoul Wallenberg Szakközépiskola és Szakiskola**.

Amennyiben a polgár települési szintű lakcímmel sem rendelkezik, akkor – bármely helyi választási irodától vagy a Nemzeti Választási Irodától – kérnie kell a regisztrációját.

**Nemzetiségi regisztráció:**

Az, aki valamely nemzetiségi közösséghez tartozik, 2014. január 1-jét követően kérheti, hogy nemzetiségi választópolgárként szerepeljen a névjegyzéken. Így a 2014. évi őszi nemzetiségi önkormányzati választásokon is szavazhat majd.

A nemzetiségiként regisztrált választópolgár az országgyűlési választásokon

- ugyanúgy szavaz, mint a nem nemzetiségi választópolgárok (egy egyéni jelöltre és az országos pártlistára) vagy

-  ha a nemzetiségi regisztráció benyújtásakor **kifejezetten kéri, hogy az országgyűlési választásra is terjedjen ki nemzetiségi regisztrációjának hatálya,** pártlista helyett nemzetiségi listára szavazhat (az egyéni jelölt mellett).

A nemzetiségi listával a nemzetiségek kedvezményes mandátumot szerezhetnek az Országgyűlésben.

Amennyiben a választópolgár kérte a nemzetiségi regisztrációját, de az adott nemzetiségnek nincs nemzetiségi listája, akkor a választópolgár az adott nemzetiségi lista helyett automatikusan pártlistára szavazhat (az egyéni képviselőjelölt mellett).

Magyarországon elismert nemzetiségek: a bolgár, a görög, a horvát, a lengyel, a német, az örmény, a roma, a román, a ruszin, a szerb, a szlovák, a szlovén és az ukrán.

**Választójoga gyakorlásához segítséget igényelhet, az alábbiak szerint:**

 A fogyatékossággal élő választópolgár 2014. január 1-jét követően a következő segítséget igényelheti választójogának gyakorlása érdekében:

- Braille – írással készült értesítő megküldése,

- könnyített formában megírt tájékoztató anyag megküldése,

- akadálymentes szavazóhelyiség alkalmazása.

- mozgóurna igénylés

A szavazólap kitöltésében segíthet a szavazópolgár által választott segítő, vagy ha ilyen személy nincs jelen, akkor a szavazatszámláló bizottság két tagja.

**Amit a választási kampányról mindenkinek tudni kell**

A választási kampányidőszak a szavazás napját megelőző 50. naptól kezdődik és a szavazás napján a szavazás befejezéséig tart.

A szavazóhelyiséget magában foglaló épületnek a szavazóhelyiség megközelítését szolgáló bejáratától számított 150 méteres távolságon belül – közterületen – választási kampánytevékenység a szavazás napján nem folytatható.

A szavazás napján a közvélemény –kutatást végző személy abba az épületbe, amelyben a szavazóhelyiség van, nem léphet be, a választópolgárokat semmilyen módon sem zaklathatja, és csak az épületből kilépőket kérdezheti meg. Az ilyen módon készített közvélemény-kutatás eredményét (exit poll) is csak a szavazás befejezése után szabad nyilvánosságra hozni.

nyomtatványok, kérelmek a

[www.szavazas.hu](http://www.szavazas.hu) honlapon megtalálhatóak!